Fir-rapport l-aktar riċenti tagħha dwar il-ġestjoni tal-baġit tal-UE, il-Qorti Ewropea tal-Awdituri, l-awditur indipendenti tan-nefqa tal-UE, ikkonfermat li l-Kummissarju Juncker tejjeb b'mod sinifikanti l-mod kif ġie ġestit il-baġit tal-UE. L-awdituri approvaw il-kontijiet annwali tal-UE għat-12-il sena konsekuttiva u għat-tielet sena konsekuttiva taw opinjoni kwalifikata dwar il-pagamenti tal-2018. Din hija valutazzjoni għolja tal-isforzi mmirati tal-Kummissjoni Juncker biex ikun żgurat li kull euro mill-baġit tal-UE jintefaq f'konformità mar-regoli u jiġġenera valur miżjud għaċ-ċittadini tagħna. Günther H. Oettinger, il-Kummissarju Ewropew għall-Baġit u r-Riżorsi Umani, qal: “Il-Kummissjoni Ewropea taħdem qatigħ biex tiżgura li kull euro mill-baġit tal-UE jintefaq għall-benefiċċju taċ-ċittadini tagħna u joħloq valur miżjud tal-UE. Aħna niżguraw li r-regoli jiġu rispettati bis-sħiħ u li l-iżbalji jitnaqqsu kemm jista' jkun. Ninsabu kuntenti li l-isforzi tagħna jagħtu l-frott u l-awdituri indipendenti tagħna reġgħu kkonfermaw li għamilna xogħol tajjeb.” L-Istati Membri tal-UE — sħab importanti fil-ġestjoni tal-baġit tal-UE Il-Kummissjoni hija responsabbli għall-implimentazzjoni tal-baġit tal-UE flimkien ma' għadd ta' sħab — hija timmaniġġja madwar 75 % tal-infiq tal-UE b'mod konġunt mal-Istati Membri tal-UE. Dawn għandhom rwol ewlieni f'oqsma bħall-koeżjoni u l-agrikoltura, fejn il-baġit kollu jgħaddi permezz tal-awtoritajiet ta' ġestjoni nazzjonali u reġjonali. Il-Kummissjoni għandha regoli stretti rigward il-ġestjoni tajba u effiċjenti tal-fondi. Aħna naħdmu id f'id mal-Istati Membri biex niggarantixxu li l-baġit jintefaq f'konformità ma' dawn ir-regoli u li kull euro mill-baġit tal-UE jmur fejn huwa l-aktar meħtieġ. Günther H. Oettinger, il-Kummissarju Ewropew għall-Baġit u r-Riżorsi Umani, qal: “Kemm il-Politika ta' Koeżjoni tal-UE kif ukoll il-Politika Agrikola Komuni tagħna taw prova tal-abbiltà tagħhom li jagħtu riżultati tajbin. Fl-istess ħin, il-koeżjoni u l-iżvilupp rurali jibqgħu l-akbar sfida biex jiġu ġestiti minħabba l-ħafna atturi involuti fihom. Il-Kummissjoni tgħin lill-Istati Membri u l-awtoritajiet ta' ġestjoni differenti biex meta jkun meħtieġ jagħmlu aħjar minn hekk. L-isforzi tagħna s'issa juru li ninsabu fit-triq it-tajba, u se nkomplu naħdmu fl-istess direzzjoni.” Nagħmlu l-aħjar użu minn kull ewro Għall-Kummissjoni, li jiġi żgurat li kull euro li joħroġ mill-baġit tal-UE jikseb l-aħjar riżultati possibbli fl-oqsma ta' politika kollha, huwa ta' importanza ewlenija. Din hija r-raġuni għaliex indirizzajna ħafna sforzi biex niżguraw li l-baġit tal-UE mhux biss jintefaq f'konformità mar-regoli iżda wkoll jiffinanzja proġetti li jindirizzaw l-isfidi madwar l-UE kollha u jagħmlu differenza għal għadd kbir ta' nies. Fil-qasam tar-riċerka pereżempju, bis-saħħa tal-akbar programm ta' finanzjament ta' Riċerka u Innovazzjoni ffinanzjat pubblikament fid-dinja, Orizzont 2020, l-UE qed tappoġġa aktar minn 300,000 riċerkatur, inkluż, mill-bieraħ, 18-il rebbieħ tal-Premju Nobel, u innovaturi. Fir-rigward tal-protezzjoni tal-fruntieri u l-ġestjoni tal-migrazzjoni — qasam ta' importanza ewlenija għaċ-ċittadini tal-UE mill-2015 ‘l hawn, l-inizjattivi ffinanzjati mill-UE għenu biex tiġi salvata 760,000 ħajja fil-Mediterran u wasslu għal tnaqqis ta' 92 % f'wasliet fl-2018 meta mqabbel mal-eqqel tal-kriżi migratorja fl-2015. L-enfasi fuq il-valur miżjud tal-UE huwa fil-qalba tal-proposta tal-Kummissjoni għall-baġit fit-tul għall-2021–2027. Hija tfittex li jiġu stabbiliti objettivi aktar ċari u tiffoka aktar fuq il-prestazzjoni. L-għan huwa li jsir iktar faċli biex ir-riżultati jiġu mmonitorjati u mkejla u li jsiru l-bidliet fejn meħtieġ. Dan huwa mistenni li jkompli jtejjeb il-mod kif jintefaq il-baġit tal-UE. Regoli aktar sempliċi jnaqqsu l-iżbalji u jżidu l-effettività tal-finanzjament mill-UE. Fis-snin reċenti, il-Kummissjoni ħadmet biex tissimplifika aktar ir-regoli li taħthom jintefaq il-baġit tal-UE, peress li regoli aktar sempliċi jfissru aċċess eħfef għall-fondi u anqas żbalji ta' ġestjoni. L-irkupru tal-Fondi tal-UE li jintefqu b'mod skorrett L-għan tal-Kummissjoni bħala amministratur tal-baġit tal-UE huwa li jiġi żgurat li, ladarba programm jingħalaq u jitwettqu l-kontrolli kollha, il-livell ta' żball jibqa' taħt it-2%, li huwa l-livell ikkunsidrat bħala materjali mill-Qorti. Il-Kummissjoni qed tagħmel monitoraġġ tal-implimentazzjoni tal-baġit tal-UE fuq il-post. Jekk jinstab li l-Istati Membri jew il-benefiċjarji finali jonfqu l-flus tal-UE b'mod skorrett, il-Kummissjoni tista' tirkupra fondi biex tipproteġi l-baġit tal-UE. Il-Kummissjoni tistma li fl-2018, wara tali korrezzjonijiet u rkupri, ir-riskju li jifdal ta' żball għall-baġit tal-UE huwa inqas minn 1 %. Sfond Il-pubblikazzjoni tar-Rapport Annwali mill-Qorti Ewropea tal-Awdituri tibda l-‘proċedura ta' kwittanza' annwali tal-baġit tal-UE. Biex twitti t-triq għall-proċess, f'Lulju 2019 il-Kummissjoni ppubblikat informazzjoni dwar id-dħul, in-nefqa, il-ġestjoni tal-baġit u l-prestazzjoni tal-UE fir-rapporti tar-Rapportar Integrat Finanzjarju u r-Responsabbiltà. Dan ir-rapport jikkonferma li l-baġit tal-UE fl-2018 għen biex jinkisbu l-prijoritajiet politiċi tal-Unjoni Ewropea, ħoloq valur miżjud għaċ-ċittadini tal-UE u ntefaq f'konformità mar-regoli tal-UE. Il-livell stmat ta' żball mhuwiex miżura ta' frodi, ineffiċjenza jew skart. Huwa sempliċiment stima tal-flus li diġà tħallsu mill-baġit tal-UE minkejja n-nuqqas ta' konformità ma' ċerti regoli. Għal Aktar Informazzjoni - Skeda informattiva - Karatteristiċi ewlenin tal-implimentazzjoni tal-baġit tal-UE għall-2018 - Rapport Annwali dwar il-Ġestjoni u l-Prestazzjoni għall-2018 - Rapportar finanzjarju u ta' rendikont integrat - Il-proposta tal-Kummissjoni dwar il-Qafas Finanzjarju Pluriennali li jmiss